# Terrorõõschläg vum 11. Sebbdemba 2001

Die zwee brennende Term vum World Trade Center
Am **11. Sebbdemba 2001** henn mehrere **Terroraaschläg** mit Flugzaisch in de USA schdaddgfunne, eena uff die zwää Tärm vum World Trade Center, de zwedde uffs Pentagon und de dritte solld uffs Waiße Haus gehe.

## Ablauf

Noch de beobachtende Erkenntnisse is des Flugzaisch vum Flug AA 11 um 8:46 in de Nordturm vum WTC naigefloge. Um 9:03 fliegt donn des zwedde Flugzaisch vum Flug UA 175 in de Siedturm nai. De Flug AA 77 fliegd um 9:37 ins Pentagon nai. Um 9:59 schderzd de Nordturm oi. Um 10:03 schderzd des Flugzaisch vum Flug UA 93 bai Pittsburgh ab. De Nordturm schderzd donn um 10:28 oi, des WTC 7 um 17:20.

## Obfa

2746 Lait sinn in de baide Term umkomme, devu ware 147 in de baide Flugzaisch. 184 sin im Pentagon umkumme, devu 59 im Flugzaisch. 40 Passaschiere vum Flug UA 93 sinn in de Näh vun Shanksville baim Abschdurz geschdorwe.

## Hinnergrund

De Osama bin-Laden vun de islamisdische Terrorgrubb Al-Quaida hot 17 Lait losgeschickt, um Flugzaisch zu entführe unn gege Machdzentre vum Faind Amerika zu schdaiere. Dodezu hawwe se die Besadzunge vun de Flugzaisch midd Debbischmessa bedrohd unn des Schdaier iwwernumme, außa baim Flug UA 93, wo sisch die Passaschiere wehre. Des Kerosin vun de Flugzaisch in de Term hot sisch entzinded und en haißes Faier is entschdanne (400 °C-600 °C). Des hot de Trägaschdahl zum Schmelze gebrachd unn die Gebaide sinn oigschderzd. De Pentagon-Fliega hot die Wand dorschschdoße unn hot aa en haißes Faier ausgeleesd, an dem soin Raach viele Lait geschdorwe sinn. Nochdem die Lait im Flug UA 93 gemaiderd hewwe, hot de Pilot des Flugzaisch zum Abschdurz gebrachd. Des WTC 7 Schderzd oi, wail es vun brennende Schblidda gedroffe worre iss.

Geschdidzt werd die Version vun de Videobotschafte, die mer in Afghanistan gfunne hot. Do gibt de bin-Laden zu, Flugzaisch entführe lasse zu hawwe. Aa hewwe mehrere Lait unner Folda zugewwe, dass do Aaschläg geplant ware.

## Folge

### USA

Präsident George W. Bush erklärd de "Kriesch gege de Terror"
Noo däm Desasda hodde Busch de „Kriesch gege de Terror“ erklärd. Die Õõschläg henn zur Folge g'habd, dass die NATO die Taliban in Afghanistan õõgriffe hot, wail die den bin-Laden beherbergt hawwe. Aa dem Saddam Hussein hot mer Verbinnunge zu Al-Quaida nachgsaad, en Grund fer den Irakkriesch. Innepolidisch sinn die Iwwerwachunge vaschärfd worre, des FBI hot en greeßere Schbielraum ghabd als vohea.

Die CIA hod in Guantanamo-Bay uf Kuba än Komplex vun Gfangenelacha ufgebaud, wose die Gfangene wieda jedes Räschd feschdghalde un gfoldad hän. Die Gfangene sin dääls in vaschiedene Schdaade willkialisch geraubd un ändfiad worn, es mehrschd, ohne doß mär ihne irschnd äbbes hod vorwärfe gekännd. Vadaidischa hänse kää griehd un aach kään Prozeß. De Barack Obama hod im Präsidentschaftwahlkampf 2008 versproche, dass er s Lacha Guantanamo-Bay zumacht, awa wechem Widastann aus em Senat un em Kongress hod er s nid durschsetze kinne.

### BRD

Aach hia sin die Mensche- un Birjaräschde oigschrängd worn, mär hod die Rasderfahndung wieder un die Vorradsdadeschbaicharung nai ingefiad un än Haufe mea Gsedze. Die sin aach jezad, zeh Joa noo däm Gscheje, noch gildisch, sowaid se ned vum Vafassungsgerischd gekibbd wor sin.

## Bischa

* Stefan Aust, Cordt Schnibben (Hrsg.): *11. September 2001. Geschichte eines Terrorangriffs.* Dtv, 2003, ISBN 3-423-34026-6.

## Lings

 **Commons: Category:September 11 attacks** — Waitere Mulitimediadataie zum Artikel

* Complete 911 Timeline (cooperativeresearch.org)
* Brischt vun de 9/11-Kommission, Juli 2004 (PDF)
* NIST Disaster Studies on 9/11
* 911 Digital Archive.org